

กฎกระทรวง

ฉบับที่ 347 (พ.ศ. 2562)

ออกตามความในประมวลรัษฎากร

ว่าด้วยการยกเว้นรัษฎากร

อาศัยอำนาจตามความในมาตรา ๔ แห่งประมวลรัษฎากร ซึ่งแก้ไขเพิ่มเติมโดยพระราชบัญญัติ
แก้ไขเพิ่มเติมประมวลรัษฎากร (ฉบับที่ ๒๐) พ.ศ. ๒๕๑๓ และมาตรา ๔๒ (๑๗) แห่งประมวลรัษฎากร
ซึ่งแก้ไขเพิ่มเติมโดยพระราชบัญญัติแก้ไขเพิ่มเติมประมวลรัษฎากร (ฉบับที่ ๑๐) พ.ศ. ๒๔๙๖
รัฐมนตรีว่าการกระทรวงการคลังออกกฎกระทรวงไว้ ดังต่อไปนี้

ข้อ ๑ กำหนดให้เงินได้เท่าที่ได้จ่ายเป็นค่าซื้อหนังสือทุกประเภท หรือค่าบริการหนังสือ
ทุกประเภทที่อยู่ในรูปของข้อมูลอิเล็กทรอนิกส์ผ่านระบบอินเทอร์เน็ต ที่ได้จ่ายให้แก่ผู้ขายหรือผู้ให้บริการ
ที่เป็นบริษัทหรือห้างหุ้นส่วนนิติบุคคลหรือนิติบุคคลอื่นซึ่งประกอบกิจการในราชอาณาจักร ตั้งแต่วันที่
๑ มกราคม พ.ศ. ๒๕๖๒ ถึงวันที่ ๓๑ ธันวาคม พ.ศ. ๒๕๖๒ ตามจำนวนที่จ่ายจริงแต่รวมกันแล้ว
ต้องไม่เกินหนึ่งหมื่นห้าพันบาท เป็นเงินได้พึงประเมินที่ได้รับยกเว้นไม่ต้องรวมคำนวณเพื่อเสียภาษีเงินได้
บุคคลธรรมดา

ข้อ ๒ ผู้ที่ได้รับสิทธิยกเว้นภาษีเงินได้ตามกฎกระทรวง ฉบับที่ ๓๔๑ (พ.ศ. ๒๕๖๑)
ออกตามความในประมวลรัษฎากร ว่าด้วยการยกเว้นรัษฎากร สำหรับเงินได้ที่ได้จ่ายเป็นค่าซื้อหนังสือ
หรือค่าบริการหนังสือที่อยู่ในรูปของข้อมูลอิเล็กทรอนิกส์ผ่านระบบอินเทอร์เน็ต ในระหว่างวันที่
๑ มกราคม พ.ศ. ๒๕๖๒ ถึงวันที่ ๑๖ มกราคม พ.ศ. ๒๕๖๒ ให้มีสิทธิได้รับยกเว้นภาษีเงินได้
ตามข้อ ๑ ด้วย แต่ทั้งนี้ เมื่อรวมกันแล้วต้องไม่เกินหนึ่งหมื่นห้าพันบาท

ข้อ ๓ การได้รับยกเว้นภาษีเงินได้ตามกฎกระทรวงนี้ ให้เป็นไปตามหลักเกณฑ์ วิธีการ
และเงื่อนไขที่อธิบดีประกาศกำหนด

ให้ไว้ ณ วันที่ ๑๓ พฤษภาคม พ.ศ. ๒๕๖2

อภิศักดิ์ ตันติวรวงศ์

รัฐมนตรีว่าการกระทรวงการคลัง

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

หมายเหตุ :- เหตุผลในการประกาศใช้กฎกระทรวงฉบับนี้ คือ โดยที่เป็นการสมควรยกเว้นภาษีเงินได้
สำหรับเงินได้เท่าที่ได้จ่ายเป็นค่าซื้อหนังสือทุกประเภท หรือค่าบริการหนังสือทุกประเภทที่อยู่ในรูปของ
ข้อมูลอิเล็กทรอนิกส์ผ่านระบบอินเทอร์เน็ต ตามจำนวนที่จ่ายจริงแต่รวมกันแล้วต้องไม่เกินหนึ่งหมื่นห้าพันบาท
เป็นเงินได้พึงประเมินที่ได้รับยกเว้นไม่ต้องรวมคำนวณเพื่อเสียภาษีเงินได้บุคคลธรรมดาเพื่อกระตุ้นการซื้อหนังสือ
และการใช้บริการหนังสือในรูปของข้อมูลอิเล็กทรอนิกส์ และเพื่อส่งเสริมให้ประชาชนสนใจการอ่านหนังสือ
เพิ่มมากขึ้น จึงจำเป็นต้องออกกฎกระทรวงนี้

(เล่ม ๑๓๖ ตอนที่ ๖๕ ก ราชกิจจานุเบกษา ๑๕ พฤษภาคม ๒๕๖๒)